
A "Praedigesta" értelmezése a korai német szakirodalom tükrében

Kulcsszavak: Iustinianus; Praedigesta; Kompiláció
A dolgozatomban a VI. században keletkezett Digesta Seu Pandectae keletkezésével kapcsolatos elméleteket vizsgálom, és az e körben nevezetes ún. Praedigesta kérdést. Bluhme kétszáz évvel ezelőtt alkotta meg nagyhatású művét, és jóllehet azóta, számos kiváló római jogász foglalkozott a témával, mégsem sikerült maradéktalanul választ adni a kérdésre.
Ennek oka abban keresendő, hogy e nézetek csak hipotézisek maradhatnak mindig is, mivel a Praedigesta meglétére vonatkozó közvetlen primer forrás nem áll rendelkezésünkre. Jóllehet a szakirodalomban Tony Honoré munkái óta viszonylagos nyugvó pontra ért a téma kutatása, most mégis megkísérlek egy saját Praedigesta hipotézist felállítani. A vizsgálat központi elemét képezi a lex citationis, a Codex Theodosianus 1,1,5 és a const. Deo Auctore kezdetű, Digestát bevezető rendelet elemzése. A hipotézisem alátámasztásához felhasználom a korai német szakirodalom eredményeit, valamint a kodifikációs folyamat valamennyi állomásának számító kódexet; posztklasszikus kori jogforrást. A késő római jogtudomány korszakában II. Theodosius és I. Iustinianus császárok teremtették meg az állami jogalkotás folyamatát, így alakítva ki a jogbiztonság alapjait.
A folyamat egészének kutatása irányította rá a figyelmemet arra, hogy a Praedigestát ne egy egységes szerkezetbe foglalt műként, hanem egy jogalkotási folyamat eredményeként létrejött több kódexként, az oktatásban is valószínűleg használt jogtudósi jogot összegző (magán)gyűjtemények sorozataként értelmezzem.
A iustinianusi kodifikáció keretében elkészített remekmű a Digesta Seu Pandectae sok szempontból a történelem első kodifikációs munkájának tekinthető, amely kétségtelenül megalapozta a kódexszerű szabályozás alapjait. A Digesta keletkezését a mai napig homály fedi és ekként — Diósdi szavaival élve — a Praedigesta szelleme továbbra is kísértetként lengi be a római jog ódon várkastélyát.



